CLXXVI.  Privilegium pro ecclesia S. Ursi de Augusta.   (Veronae, Nov. 29.) [  Hist. patriae Monum.,  Chartae, I, 933.]
Author: Lucius III

LUCIUS episcopus, servus servorum Dei, dilectis filiis GONTERO priori et canonicis Ecclesiae Sancti Ursi de Augusta, tam praesentibus quam futuris, regularem vitam professis, in perpetuum.

Effectum justa postulantibus indulgere et vigor postulat aequitatis et ordo exigit rationis, praesertim quando petentium voluntatem et pietas adjuvat, et veritas non relinquit. Eapropter, dilecti in Domino filii, vestris justis postulationibus clementer annuimus, et praefatam Sancti Ursi de Augusta ecclesiam in qua divino estis obsequio mancipati, sub beati Petri et nostra protectione suscipimus et praesentis scripti privilegio communimus; imprimis siquidem statuentes ut ordo canonicus, qui secundum Deum et beati Augustini Regulam in eadem ecclesia institutus esse dignoscitur, perpetuis ibidem temporibus inviolabiliter observetur. Praeterea quascunque possessiones, quaecunque bona in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino poterit adipisci, firma vobis vestrisque successoribus et illibata permaneant; in quibus haec propriis duximus exprimenda vocabulis: Locum ipsum in quo praefata ecclesia sita est cum omnibus pertinentiis suis; terram quam dedit vobis Vuillelmus de Palatio; terram quam Vuilencus Moranti vobis dedit; terram quam dedit vobis Albor et Maria mater ejus, et alpem de Gerzola et de Terre, decimas de Thaone, et de Ouri, et de Varaia, et decimam vineae jacentis inter hospitale et vicum Clementis, et illius quae jacet inter Viridarium et Arcum, et decimam de Morgi et de Liverogni et de Aruer, et alias quas alibi habetis. Ad haec ne aliquis laicus res vestras rapere vel invadere, seu homines ecclesiae vestrae capere, aut vel ipsos homines vestros talliis, vel exactionibus indebite gravare praesumat, sub interminatione anathematis prohibemus. Liceat quoque vobis clericos vel laicos e saeculo fugientes, liberos et absolutos, ad conversionem recipere et eos absque contradictione aliqua retinere. Prohibemus insuper ut nulli fratrum vestrorum, post factam in eodem loco professionem, fas sit sine prioris sui licentia de eodem loco, nisi arctioris religionis obtentu discedere, discedentem vero absque communium litterarum cautione nullus audeat retinere. In ecclesiis autem quas habetis, liceat vobis tres vel quatuor de fratribus vestris ponere quorum unum dioecesano episcopo praesentetis qui ei de spiritualibus, vobis vero de temporalibus et ordinis observantia debeat respondere. Sepulturam praeterea ecclesiae vestrae liberam esse decernimus, ut eorum devotioni et extremae voluntati, qui se illic sepeliri deliberaverint, nisi forte excommunicati vel interdicti sint, nullus obsistat, salva tamen justitia ecclesiarum illarum a quibus corpora mortuorum assumuntur. Obeunte vero te, nunc ejusdem loci abbate, vel tuorum quolibet successorum, nullus ibidem qualibet subreptionis astutia seu violentia praeponatur, nisi quem fratres communi consensu, aut fratrum pars consilii sanioris, providerint eligendum, secundum Dei timorem et B. Augustini Regulam. Ad haec auctoritate apostolica prohibemus ne aliquis episcopus contra statuta Lateranensis concilii, talliis vel exactionibus vos vel ecclesias vestras de caetero gravare praesumat, nec interdicto vel excommunicationi, sine manifesta et rationabili causa supponat. Decernimus ergo ut nulli omnino, etc. Si qua igitur in futurum, etc. Cunctis autem eidem loco jura servantibus, etc. Bene valete.Ego Pandulphus, presbyter cardinalis tit. Basilicae Ego Lucius, catholicae Ecclesiae episcopus, subscripsi. Ego Joannes, tituli Sancti Marci, subscripsi. Ego Laborans, presbyter cardinalis Sanctae Mariae Transtyberim tituli Calixti, subscripsi. Ego Humbertus, tituli S. Laurentii in Damaso presbyter cardinalis subscripsi. XII Apostolorum subscripsi. Ego Theodinus, Portuensis et S. Rufinae sedis episcopus subscripsi. Ego Henricus, Albanensis episcopus subscripsi. Ego Theobaldus, Ostiensis et Velletrensis episcopus subscripsi. Ego Ardicio, diaconus cardinalis Sancti Theodori subscripsi. Ego Gratianus, Sanctorum Cosmae et Damiani diaconus cardinalis subscripsi. Ego Albinus, Sanctae Mariae Novae diaconus cardinalis subscripsi. Data Veronae, per manum Hugonis sanctae Romanae Ecclesiae notarii, III Kalendas Decembris, indictione tertia, Incarnationis Dominicae anno 1184, pontificatus vero domni Lucii III papae anno IV.